内人蹋毬赋
王邕 (Tang)
毬犹求也。展转驰逐兮。将求仁而得仁。毬上有嫔。毬以行于道。嫔以立于身。出红楼而色妙。对白日而颜新。旷古未作。于今始陈。俾众伎而皆掩。擅奇能而绝伦。于是扬袂謺足。徘徊踯躅。虽进退而有据。常兢兢而自勖。毬体兮似珠。人颜兮似玉。下则雷风之宛转。上则神仙之结束。无习斜流。恒为正游。毬不离足。足不离毬。弄金盘而神仙欲下。舞宝剑则夷狄来投。方知吾君偃武之日。修神仙之术。但欲扬其善教。岂徒悦其淑质。谓艳色兮可轻。使宫女兮程功而出。疑履地兮不履其地。疑腾虚兮还践其实。当是时也。华庭纵赏。万人瞻仰。洛神遇而耻乘流。飞燕逢而惭在掌。几看制而动息。几度纷而来往。倏而复归于云霄。何微妙之忽恍。